Predbežné stanovisko 

I. VŠEOBECNÁ ČASŤ

1. Názov
Návrh SMERNICA EURÓPSKEHO PARLAMENTU A RADY, ktorou sa mení smernica 2007/2/ES, pokiaľ ide o zjednodušenie určitých požiadaviek na zriadenie Infraštruktúry pre priestorové informácie v Únii

2. Číslo a dátum zverejnenia dokumentu EK (prípadne číslo a dátum zverejnenia dokumentu Rady EÚ)
COM (2025) 985 zo dňa 02.02.2026

3. Označenie výboru alebo pracovnej skupiny
Pracovná skupina Antici k zjednodušovaniu (AGS)

4. Gestorský ÚOŠS
Ministerstvo životného prostredia Slovenskej republiky

5. Charakteristika prijímaného aktu

6. Metóda schvaľovania

7. Zhrnutie obsahu a cieľa prijímaného aktu

EÚ vybudovala rozsiahly rámec právnych predpisov na zlepšenie kvality ovzdušia, vody, pôdy, biodiverzity a na podporu obehového hospodárstva a prechodu na čistú energiu, čo je nevyhnutné aj vzhľadom na rastúce geopolitické a ekonomické výzvy. Zhoršovanie životného prostredia ohrozuje ekonomiku, zatiaľ čo udržateľné riešenia môžu prinášať rast a pracovné miesta, preto Komisia prostredníctvom Kompasu konkurencieschopnosti presadzuje inovácie, dekarbonizáciu a znižovanie závislostí spolu so zjednodušením legislatívy. Nový balík opatrení (ôsmy súhrnný balík opatrení – Omnibus VIII) má znížiť administratívnu záťaž, zefektívniť dosahovanie environmentálnych cieľov, posilniť jednotný trh a podporiť oblasti ako priemyselné emisie, obehovosť či environmentálne hodnotenie, pričom má pomôcť aj poľnohospodárom a prilákať mladých ľudí do sektora. Do súhrnného balíka opatrení bola zahrnutá aj Smernica INSPIRE - zjednodušenie oznamovania priestorových údajov.

8. Navrhovaný dátum implementácie

II. STANOVISKO SLOVENSKEJ REPUBLIKY

Slovenská republika (SR) podporuje úsilie o zjednodušenie smernice INSPIRE a súvisiacu konsolidáciu s EÚ environmentálnym a dátovým legislatívnym rámcom, avšak má zásadné výhrady k spôsobu navrhnutom v predmetnom dokumente.
Revízia smernice je nevyhnutná, no predložený návrh redukuje pôvodný rozsah regulovaných tém iba na metaúdaje a koordináciu, pričom zvyšné oblasti (služby, interoperabilita, zdieľanie a monitoring) „presúva“ pod ďalšiu legislatívu, ktorá je v súčasnosti takisto predmetom legislatívnych zmien (napríklad Smernica pre Otvorené údaje Smernica (EÚ) 2019/1024 v rámci digitálneho Omnibusu[footnoteRef:1]).  [1:  https://eur-lex.europa.eu/legal-content/EN/TXT/?uri=CELEX:52025PC0837 ] 

Oceňujeme úsilie o synergie s ďalšou relevantnou EÚ legislatívou, ako aj snahu zjednodušiť prístup užívateľa k údajom (vrátane priestorových) a eliminovať administratívnu záťaž. Spôsob, navrhnutý v predmetnom materiáli však podľa nášho názoru v súčasnej podobe povedie k zvýšeniu neprehľadnosti a tým komplexnosti tak pre poskytovateľov ako aj používateľov týchto priestorových údajov. Zároveň vytvára aj významné výzvy pre sprehľadnenie monitoringu a vyhodnocovania využívania priestorových údajov. Máme za to, že súčasný návrh spôsobí zníženie kvality dostupných priestových údajov a súvisiacich rozhraní a zvýšenie nákladov na ich spracovanie a použitie. To môže ohroziť ambície zníženia administratívnej záťaže, zefektívnenia dosahovania environmentálnych cieľov a posilnenia jednotného trhu. 
Na základe uvedeného preto Slovenská republika považuje za potrebné:
· Rozšíriť požiadavky na metaúdaje v oblasti dokumentácie metaúdajov pôvodných neharmonizovaných súborov priestorových údajov (As Is data) a metaúdajov o aplikáciách, ktoré využívajú tieto súbory priestorových údajov.
· Podporiť mechanizmy na automatizovanú technologickú a sémantickú interoperabilitu a sprehľadniť existujúce klasifikácie ako HVD (open data High value datasets),  INSPIRE témy ako aj INSPIRE prioritné datasety.
· Zachovať súčasné požiadavky na funkcionalitu vyhľadávania, zobrazovania a ukladania súborov priestorových údajov. Aktualizovať a zabezpečiť dostatočný časový rámec a systémovú podporu na prechod zo súčasných služieb (doposiaľ využívaných v rámci INSPIRE) na moderné strojovo-spracovateľné aplikačné rozhrania služieb priestorových údajov (APIs).
· Zachovať výkonové požiadavky na kvalitu služieb/rozhraní 
· Zabezpečiť podporu pre zdieľanie súborov priestorových údajov s inou ako otvorenou licenciou.
· Zabezpečiť mechanizmus monitoringu a hodnotenia využívania súborov priestorových údajov. 
· Zachovať INSPIRE geoportál, prípadne zabezpečiť rozvoj EU portálu otvorených údajov so zohľadnením špecifických požiadaviek používateľov priestorových údajov. 
· Zabezpečiť transparentnú a efektívnu koordináciu INSPIRE a ďalších súvisiacich digitálnych a environmentálnych koordinačných rámcov.
· Upraviť realisticky časové lehoty na vstup do platnosti a transpozíciu vo väzbe na aktuálny stav technológií ako i jednotlivých členských štátov.
Slovenská republika aktívne participovala na tvorbe a prevádzke INSPIRE od jeho vzniku a spolu s dotknutými subjektmi investovala nemalé finančné a ľudské zdroje za obdobie takmer ostatných 20 rokov. Samotnú revíziu INSPIRE preto vnímame ako jedinečnú príležitosť vyťažiť prínosy, ktoré INSPIRE doposiaľ priniesla, prepojiť INSPIRE s existujúcimi legislatívnymi rámcami, posilniť vzájomnú synergiu medzi zainteresovanými subjektami a zlepšiť infraštruktúru tak, aby začala hmatateľne generovať celospoločenské prínosy. 

stanovisko komisie 
(PREDBEŽNÉ PRIPOMIENKOVÉ KONANIE)
K MATERIÁLU
PREDBEŽNÉ STANOVISKO K NÁVRHU SMERNICE EURÓPSKEHO PARLAMENTU A RADY, KTOROU SA MENÍ SMERNICA 2007/2/ES, POKIAĽ IDE O ZJEDNODUŠENIE URČITÝCH POŽIADAVIEK NA ZRIADENIE INFRAŠTRUKTÚRY PRE PRIESTOROVÉ INFORMÁCIE V ÚNII 

I. Úvod: Ministerstvo životného prostredia Slovenskej republiky dňa 15. mája 2026 predložilo na predbežné pripomienkové konanie materiál: „Predbežné stanovisko 
k návrhu SMERNICE EURÓPSKEHO PARLAMENTU A RADY, ktorou sa mení smernica 2007/2/ES, pokiaľ ide o zjednodušenie určitých požiadaviek na zriadenie Infraštruktúry pre priestorové informácie v Únii“. Materiál predpokladá pozitívno-negatívne vplyvy na podnikateľské prostredie, vrátane pozitívno-negatívnych vplyvov na malé a stredné podniky, a pozitívne vplyvy na životné prostredie.

II. Pripomienky a návrhy zmien: Komisia neuplatňuje k materiálu žiadne pripomienky ani odporúčania.
III. Záver: Stála pracovná komisia na posudzovanie vybraných vplyvov vyjadruje 

 súhlasné stanovisko 


s materiálom predloženým na predbežné pripomienkové konanie. 

IV. Poznámka: Predkladateľ uvedie toto stanovisko Komisie do doložky vybraných vplyvov.

Mgr., PhDr. Vladimír Šimoňák, PhD.
                                                                                              predseda Komisie

